UREDBA KOMISIJE (EU) 2022/85

оd 20. siječnja 2022.

o izmjeni Priloga II. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za flonikamid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Maksimalne razine ostataka (MRO) za flonikamid utvrđene su u Prilogu II. Uredbi (EZ) br. 396/2005.

(2) U okviru postupka odobrenja uporabe sredstva za zaštitu bilja koje sadržava aktivnu tvar flonikamid na agrumima, trešnji, šljivi, jagodama, kupinama, malinama, „drugom sitnom voću i bobicama”, „ostalom korjenastom i gomoljastom povrću”, rajčici, patlidžanu, tikvicama, tikvenjačama s nejestivom korom, „salatama i salatnom bilju”, mahunarkama, raži, pšenici i hmelju podneseni su zahtjevi za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(4) Europska agencija za sigurnost hrane („Agencija”) ocijenila je te zahtjeve i izvješća o ocjeni, posebno ispitavši rizike za potrošače i, prema potrebi, za životinje, te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih je učinila dostupnima javnosti.

(5) U pogledu agruma, trešnje, šljive, rajčice, patlidžana, tikvica, tikvenjača s nejestivom korom, raži, pšenice i hmelja podnositelji zahtjeva dostavili su informacije koje nisu bile dostupne tijekom revizije provedene u skladu s člankom 12. Uredbe (EZ) br. 396/2005. Te se informacije odnose na analitičke metode, ispitivanja ostataka, stabilnost kod skladištenja i studije hidrolize.

(6) Agencija je zaključila da su za sve proizvode navedene u uvodnoj izjavi 2. ispunjeni svi zahtjevi u pogledu podataka te da su izmjene MRO-a koje su zatražili podnositelji zahtjeva prihvatljive s obzirom na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima flonikamida. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju toj tvari tijekom cijelog životnog vijeka konzumiranjem svih prehrambenih proizvoda koji je mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(7) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra predmetne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(8) Uredbu (EZ) br. 396/2005 trebalo bi stoga na odgovarajući način izmijeniti.

(9) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog II. Uredbi (EZ) br. 396/2005 mijenja se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 20. siječnja 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned opinion on the modification of the existing maximum residue levels for flonicamid in strawberries and other berries (Obrazloženo mišljenje o izmjeni postojećih maksimalnih razina ostataka za flonikamid u jagodama i drugom bobičastom voću). EFSA Journal 2019.;17(7):5745.

Reasoned opinion on the modification of the existing maximum residue levels for flonicamid in various crops (Obrazloženo mišljenje o izmjeni postojećih maksimalnih razina ostataka za flonikamid u raznim kulturama). EFSA Journal 2018.;16(9):5410.

Reasoned opinion on the modification of the existing maximum residue levels for flonicamid in various root crops (Obrazloženo mišljenje o izmjeni postojećih maksimalnih razina ostataka za flonikamid u raznim korjenastim kulturama). EFSA Journal 2018.;16(9):5414.

Reasoned opinion on the evaluation of confirmatory data following the Article 12 MRL review for bentazone (Obrazloženo mišljenje o ocjeni potvrdnih podataka nakon preispitivanja MRO-a za flonikamid u skladu s člankom 12.). EFSA Journal 2020.;18(5):6117.